
	ΚΥΠΡΙΑΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΕΣΩΤΕΡΙΚΩΝ



	
«ΣΤΕΓΑΣΤΙΚΟ ΣΧΕΔΙΟ ΔΙΑΘΕΣΗΣ ΟΙΚΟΠΕΔΩΝ 
ΣΕ ΟΙΚΟΓΕΝΕΙΕΣ ΣΤΗ ΒΑΣΗ ΕΙΣΟΔΗΜΑΤΙΚΩΝ ΚΡΙΤΗΡΙΩΝ»
		


	Ενότητα 1: Σκοπός του Σχεδίου 
	Σκοπός του παρόντος Σχεδίου είναι η παραχώρηση Οικοπέδων σε Οικογένειες στη βάση, μεταξύ άλλων, εισοδηματικών κριτηρίων, με σκοπό την ανέγερση εντός των Οικοπέδων, κατοικίας για σκοπούς ιδιοκατοίκησης, ταυτόχρονα με την ανάπτυξη Κοινοτήτων που βρίσκονται στην ύπαιθρο, σε ορεινές, απομακρυσμένες και μειονεκτικές περιοχές.


	Ενότητα 2: Οικόπεδα που θα διατεθούν στο πλαίσιο εφαρμογής του Σχεδίου 

	1. Η ακίνητη περιουσία που θα διατεθεί στο πλαίσιο του παρόντος Σχεδίου με τίτλο «Στεγαστικό Σχέδιο Διάθεσης Οικοπέδων σε Οικογένειες στη βάση Εισοδηματικών Κριτηρίων» (στο εξής «το Σχέδιο») συνίσταται σε οικόπεδα τα οποία:

Α. προέκυψαν κατόπιν διαδικασίας διαχωρισμού, από την Κυπριακή Δημοκρατία, κρατικών τεμαχίων γης, ο δε διαχωρισμός αυτών ολοκληρώθηκε πριν την προκήρυξη του παρόντος Σχεδίου και τα προκύψαντα από τον διαχωρισμό οικόπεδα παρέμειναν αδιάθετα (στο εξής «τα Αδιάθετα Οικόπεδα») 

ή

Β. θα προκύψουν μετά το διαχωρισμό, από την Κυπριακή Δημοκρατία, κρατικών τεμαχίων γης  (στο εξής «τα προς Διαχωρισμό Οικόπεδα»), τα οποία (κρατικά τεμάχια γης) βρίσκονται σε Κοινότητες σε περιοχές της υπαίθρου ως ο συνημμένος Κατάλογος «Παράρτημα 1», και οι οποίες Κοινότητες θα υποβάλουν σχετικό προς τούτο αίτημα, ήτοι αίτημα προς διαχωρισμό οικοπέδων εντός των ορίων τους, στο πλαίσιο του παρόντος Σχεδίου και στη βάση της παραγράφου αρ. 2 κατωτέρω της παρούσας Ενότητας 2. Ο διαχωρισμός οικοπέδων θα γίνεται κατά προτεραιότητα σε Κοινότητες που παρουσιάζουν ιδιαίτερα χαρακτηριστικά όπως για παράδειγμα μεγάλες εκτάσεις τουρκοκυπριακών περιουσιών, επηρεασμό της συνολικής έκτασης της γης από Ζώνες Προστασίας, οχληρές αναπτύξεις που δημιουργούνται στα διοικητικά όρια Κοινότητας ή μειωμένη διαθεσιμότητα ιδιωτικής γης για οικιστική ανάπτυξη στην Κοινότητα και ούτω καθεξής. Σημειώνεται ότι οι Κοινότητες που έχουν ενταχθεί σε Δήμους στο πλαίσιο της μεταρρύθμισης της τοπικής αυτοδιοίκησης με βάση τον Περί Κοινοτήτων Νόμο Ν. 86 (Ι)/1999, ως έχει τροποποιηθεί και τον Περί Δήμων Νόμο Ν. 52 (Ι)/2022, ως έχει τροποποιηθεί,  διατηρούν το δικαίωμα υποβολής αίτησης για διαχωρισμό και διάθεση, εντός των κοινοτικών ορίων τους, οικοπέδων, στο πλαίσιο του παρόντος Σχεδίου. Ως εκ τούτου, ο όρος Κοινότητα στο εν λόγω Σχέδιο καλύπτει και Κοινότητες που έχουν ενταχθεί σε Δήμους, στο πλαίσιο της εν λόγω μεταρρύθμισης της τοπικής αυτοδιοίκησης. 

Στο εξής και για σκοπούς του Σχεδίου, τα Αδιάθετα Οικόπεδα και τα προς Διαχωρισμό Οικόπεδα θα καλούνται μαζί και/ ή σωρευτικά ως «τα Οικόπεδα».

2. Για σκοπούς διαχωρισμού και διάθεσης οικοπέδων δυνάμει του παρόντος Σχεδίου, θα πρέπει τα Κοινοτικά Συμβούλια των Κοινοτήτων στα οποία έχει γνωστοποιηθεί γραπτώς η βούληση από ενδιαφερομένους για απόκτηση οικοπέδου στην Κοινότητα, να γνωστοποιήσουν τούτο γραπτώς στην οικεία Επαρχιακή Διοίκηση με κοινοποίηση στον Γενικό Διευθυντή του Υπουργείου Εσωτερικών, υποβάλλοντας δεόντως συμπληρωμένο και υπογεγραμμένο το έντυπο/αίτηση που επισυνάπτεται ως «Παράρτημα 2» στο παρόν Σχέδιο. Το υπό αναφορά έντυπο/αίτηση το οποίο θα αφορά αίτημα από έκαστη Κοινότητα για διαχωρισμό οικοπέδων, συστήνεται όπως περιλαμβάνει υπόδειξη των στοιχείων του κρατικού τεμαχίου όπου η Κοινότητα προτείνει να προχωρήσει διαχωρισμός οικοπέδων. Το έντυπο/αίτηση θα πρέπει να συνοδεύεται από ενδεικτικό προκαταρκτικό κατάλογο που να περιλαμβάνει τα στοιχεία (10) δέκα τουλάχιστον οικογενειών που αποτάθηκαν στο Κοινοτικό Συμβούλιο εκφράζοντας τη βούλησή τους να λάβουν κρατικό οικόπεδο στην συγκεκριμένη καθ’ έκαστη περίπτωση Κοινότητα για ανέγερση κατοικίας, με τα απαιτούμενα αποδεικτικά στοιχεία και/ ή παραστατικά. 

Νοείται ότι στις περιπτώσεις Κοινοτήτων που έχουν ενταχθεί σε Δήμους στο πλαίσιο  της μεταρρύθμισης της τοπικής αυτοδιοίκησης με βάση τον Περί Κοινοτήτων Νόμο Ν. 86 (Ι)/1999, ως έχει τροποποιηθεί και τον Περί Δήμων Νόμο Ν. 52 (Ι)/2022, ως έχει τροποποιηθεί και αποτελούν πλέον Δημοτικό Διαμέρισμα, το εν λόγω έντυπο/αίτηση θα πρέπει να υποβάλλεται από τον εκάστοτε Δήμαρχο όπου υπάγεται το εν λόγω Δημοτικό Διαμέρισμα. 

	Ενότητα 3: Προϋποθέσεις διαχωρισμού οικοπέδων
	Για τον διαχωρισμό των προς Διαχωρισμό Οικοπέδων θα λαμβάνεται σχετική απόφαση από τον Υπουργό Εσωτερικών επί του σχετικού αιτήματος έκαστης κοινότητας, με βάση την Ενότητα 2 του Σχεδίου, τηρουμένων των ακόλουθων προϋποθέσεων:

1. Θα πρέπει να υπάρχει εντός των ορίων της Κοινότητας που αιτείται το διαχωρισμό οικοπέδων, κρατική γη και δη τέτοιας έκτασης ώστε, μετά την υλοποίηση του παρόντος Σχεδίου, να εξακολουθούν να υφίστανται ικανοποιητικές εκτάσεις κρατικής ιδιοκτησίας στη συγκεκριμένη καθ’ έκαστη περίπτωση Κοινότητα.  

2. Να μην είναι δυσχερής ή με αυξημένο κόστος ο διαχωρισμός της κρατικής γης.

3. Το/α προς διαχωρισμό για σκοπούς του Σχεδίου κρατικό/ά τεμάχιο/α θα πρέπει να βρίσκεται/ονται εντός ορίου ανάπτυξης εντός της Kοινότητας, ως αυτό (το όριο ανάπτυξης) καθορίζεται από τα εκάστοτε σε ισχύ Σχέδια Ανάπτυξης τα οποία εκπονούνται βάσει του περί Πολεοδομίας και Χωροταξίας Νόμου, όπου  επιτρέπεται η ανέγερση κατοικίας. 

Νοείται ότι στις περιπτώσεις Κοινοτήτων όπου τεκμηριώνεται ότι δεν διαθέτουν κρατική γη εντός ορίου ανάπτυξης, ως ορίζεται ανωτέρω, δύναται να λαμβάνεται κατ’ εξαίρεση απόφαση για επιλογή κατάλληλης κρατικής γης εκτός ορίου της οικιστικής ζώνης.

4. Ο αριθμός των ενδιαφερόμενων ανά Κοινότητα οικογενειών/ εν δυνάμει δικαιούχων για απόκτηση Οικοπέδου δυνάμει του παρόντος Σχεδίου να μην είναι μικρότερος των δέκα (10).

5. Το/α οικόπεδα που θα προκύψει/πτουν μετά το διαχωρισμό του κρατικού τεμαχίου γης θα πρέπει να έχουν εμβαδόν επαρκές για ανέγερση κατοικίας με μέγιστο εμβαδόν το προβλεπόμενο στο παρόν Σχέδιο και στη βάση της Ενότητας 14.

Νοείται ότι η κρατική γη ανά Κοινότητα πρέπει να είναι τέτοιας έκτασης ώστε, μετά την υλοποίηση του παρόντος Σχεδίου, να εξακολουθούν να υφίστανται ικανοποιητικές εκτάσεις κρατικής γης σε έκαστη Κοινότητα. Εάν τούτο δεν ισχύει, η αίτηση  για σκοπούς διαχωρισμού και διάθεσης οικοπέδων δυνάμει του παρόντος Σχεδίου, θα ΑΠΟΡΡΙΠΤΕΤΑΙ. 

Νοείται έτι περαιτέρω ότι, τηρουμένης της επιφύλαξης και/ ή προϋπόθεσης ανωτέρω, κατά τα λοιπά, εάν πληρούνται οι λοιπές προϋποθέσεις που θέτει το παρόν Σχέδιο, επαφίεται στη διακριτική ευχέρεια του Υπουργείου Εσωτερικών, το οποίο θα εξετάζει κάθε τέτοια αίτηση σε συνεργασία με την οικεία Επαρχιακή Διοίκηση, η έγκριση ή η απόρριψη αιτήματος Κοινότητας για διαχωρισμό οικοπέδων προς διάθεση σε οικογένειες στο πλαίσιο του παρόντος Σχεδίου. 


	Ενότητα 4: Γνωστοποίηση για την υποβολή αιτήσεων από ενδιαφερομένους για παραχώρηση σε αυτούς Οικοπέδου
	(α) Αιτήσεις από ενδιαφερομένους να αποκτήσουν Οικόπεδο μέσω του παρόντος Σχεδίου θα μπορούν να υποβληθούν εντός προθεσμίας που θα ορίζεται σε σχετική προς τούτο ανακοίνωση από τον οικείο Έπαρχο. Ουδεμία Αίτηση θα μπορεί να υποβληθεί και/ ή να γίνει αποδεκτή εάν δεν έχει προηγουμένως ανακοινωθεί η έναρξη της διαδικασίας υποβολής αιτήσεων. Για να προχωρήσει ο οικείος καθ’ έκαστη περίπτωση Έπαρχος σε τέτοια γνωστοποίηση, θα πρέπει ο διαχωρισμός οικοπέδων να έχει προχωρήσει σε τέτοιο βαθμό υλοποίησης ώστε τουλάχιστον να έχουν τοποθετηθεί ρείθρα και κράσπεδα και η επιφάνεια του οδοστρώματος να αποτελείται από άσφαλτο. 
     
      Νοείται ότι, η γραπτή εκδήλωση ενδιαφέροντος από οποιονδήποτε ενδιαφερόμενο προς τα Κοινοτικά Συμβούλια των Κοινοτήτων για συμμετοχή στο Σχέδιο, ως προνοείται στην Ενότητα 2 του Σχεδίου, δεν μπορεί να θεωρηθεί σε οποιαδήποτε περίπτωση ως Αίτηση ούτε και να εξομοιωθεί με Αίτηση δυνάμει των προνοιών της παρούσας Ενότητας 4, θα πρέπει δε, σε περίπτωση που πρόσωπα που είχαν εκδηλώσει το ενδιαφέρον τους προς τα Κοινοτικά Συμβούλια, εξακολουθούν να ενδιαφέρονται για συμμετοχή στο Σχέδιο, να υποβάλουν Αίτηση, στο προκαθορισμένο Έντυπο, ως αυτό επισυνάπτεται ως «Παράρτημα 3», εντός της ορισθείσας υπό του οικείου Επάρχου προθεσμίας και στη βάση των προνοιών του Σχεδίου, περιλαμβανομένων των προνοιών που περιέχονται στην παρούσα Ενότητα 4 του Σχεδίου.  

(β) Η ανακοίνωση από τον οικείο Έπαρχο για έναρξη υποβολής αιτήσεων θα γίνεται με τους εξής τρόπους:

i. Ανάρτηση σε έντυπη μορφή της ανακοίνωσης στα γραφεία της οικείας Επαρχιακής Διοίκησης 

και

ii. Ανάρτηση σε ηλεκτρονική μορφή της ανακοίνωσης στην ιστοσελίδα της οικείας Επαρχιακής Διοίκησης και του Υπουργείου Εσωτερικών.

Νοείται ότι πέραν των πιο πάνω αναφερομένων  στην παράγραφο (β) τρόπων ανακοίνωσης  για  την έναρξη υποβολής αιτήσεων, ο οικείος Έπαρχος ή/και Κοινότητα  δύνανται να προβαίνουν και σε άλλες σχετικές ενέργειες με σκοπό τη δημοσιοποίηση της σχετικής ανακοίνωσης.

Περαιτέρω, ο οικείος καθ’ έκαστη περίπτωση Έπαρχος, θα αποστέλλει στην Κοινότητα στην οποία ο διαχωρισμός των οικοπέδων θα έχει προχωρήσει στο στάδιο ολοκλήρωσης της τοποθέτησης ρείθρων και κράσπεδων καθώς και η επιφάνεια του οδοστρώματος θα αποτελείται από  άσφαλτο, την ανακοίνωση περί της έναρξης της προθεσμίας υποβολής Αιτήσεων για συμμετοχή στο Σχέδιο. Στην ανακοίνωση  θα καθορίζεται, κατ’ ελάχιστον, η περίοδος εντός της οποίας θα γίνεται δεκτή η υποβολή Αιτήσεων για συμμετοχή στο Σχέδιο.


	Ενότητα 5: Υποβολή αιτήσεων
	(α) Αιτήσεις είναι δυνατό να υποβάλλονται εντός της προθεσμίας ως αυτή θα ορίζεται υπό του Επάρχου (σχετική η Ενότητα 4 του Σχεδίου), στα γραφεία του οικείου  καθ’ έκαστη περίπτωση Επάρχου, στο καθορισμένο έντυπο, το οποίο επισυνάπτεται στο παρόν Σχέδιο ως «Παράρτημα 3».

(β) Το έντυπο υποβολής της Αίτησης θα πρέπει να είναι δεόντως συμπληρωμένο από έκαστο Αιτητή και να επισυνάπτονται όλα τα απαιτούμενα στοιχεία/έγγραφα/πιστοποιητικά, όπως αυτά αναφέρονται στο σχετικό έντυπο. Σε περίπτωση που κριθεί αναγκαία η συμπλήρωση/αναθεώρηση της Αίτησης, αυτή (η Αίτηση) θα απορρίπτεται και σε περίπτωση που ο Αιτητής εξακολουθεί να επιθυμεί συμμετοχή στο Σχέδιο, θα πρέπει να υποβάλλει  εκ νέου καινούρια Αίτηση, νοουμένου ότι Αιτήσεις εξακολουθούν να γίνονται αποδεκτές για σκοπούς υποβολής τους.  

(γ) Σε όλες τις περιπτώσεις υποβολής Αίτησης στο πλαίσιο του Σχεδίου, εξαιρουμένης της περίπτωσης υποβολής Αίτησης από Μονογονεϊκή Οικογένεια, άρα σε όλες τις περιπτώσεις υποβολής Αίτησης για σκοπούς διάθεσης Οικοπέδου σε α) Οικογένεια ή β) σε Ζεύγος χωρίς τέκνα, αυτή (η Αίτηση) θα πρέπει να υποβάλλεται από κοινού και να υπογράφεται ταυτόχρονα και από τα δύο πρόσωπα που αποτελούν το Ζεύγος.  Η υπογραφή της Αίτησης από το ένα μόνο εκ των δύο προσώπων θα οδηγεί στην απόρριψη της Αίτησης. 
 

	Ενότητα 6: Διαδικασία εξέτασης αιτήσεων και καθορισμού Δικαιούχων
	(α) Οι Αιτήσεις που υποβάλλονται θα εξετάζονται από Επιτροπή που θα αποτελείται από τον οικείο Έπαρχο ή εκπρόσωπό του, ως Πρόεδρο, από τον Διευθυντή του Τμήματος  Κτηματολογίου και Χωρομετρίας ή εκπρόσωπό του και από τον Διευθυντή των Υπηρεσιών Κοινωνικής Ευημερίας ή εκπρόσωπό του (στο εξής «η Επιτροπή Εξέτασης Αιτήσεων»). Κατόπιν ολοκλήρωσης της εξέτασης των Αιτήσεων από την Επιτροπή Εξέτασης Αιτήσεων, καταρτίζονται από την εν λόγω Επιτροπή κατάλογοι που περιλαμβάνουν τους δικαιούχους παραχώρησης οικοπέδων (στο εξής «οι Δικαιούχοι») ανά Κοινότητα δυνάμει του Σχεδίου. Οι εν λόγω κατάλογοι (στο εξής «Προκαταρκτικοί Κατάλογοι Δικαιούχων ανά Κοινότητα») θα πρέπει να περιλαμβάνουν τους Δικαιούχους για παραχώρηση Οικοπέδου κατά σειρά προτεραιότητας, ως ορίζεται στις Ενότητες 10 και 11 του Σχεδίου.  

(β) Ο οικείος Έπαρχος θα αποστέλλει επιστολή (ταχυδρομικώς και ηλεκτρονικά μέσω της δηλωθείσας σε έκαστη Αίτηση διεύθυνσης ηλεκτρονικού ταχυδρομείου) σε όσα πρόσωπα υπέβαλαν Αίτηση για συμμετοχή στο Σχέδιο διά της οποίας θα τούς γνωστοποιεί την απόφαση της  Επιτροπής Εξέτασης Αιτήσεων αναφορικά με την έγκριση ή απόρριψη της αίτησής τους καθώς και, σε περίπτωση Αίτησης που εγκρίθηκε, τη σειρά κατάταξης του Αιτητή στον οικείο Προκαταρκτικό Κατάλογο Δικαιούχων ανά Κοινότητα (στο εξής «η Επιστολή Έγκρισης/ Απόρριψης»). Ο εν λόγω οικείος Προκαταρκτικός Κατάλογος Δικαιούχων ανά Κοινότητα θα επισυνάπτεται στην υπό αναφορά επιστολή,  τηρουμένων των προνοιών του  περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών Νόμου του 2018, Ν.125(Ι)/2018, ως έχει τροποποιηθεί. Οι αιτητές θα πρέπει να επιβεβαιώσουν μέσω ηλεκτρονικού ταχυδρομείου τη λήψη της επιστολής εντός 5 (πέντε) ημερών από την ημερομηνία ηλεκτρονικής αποστολής της. Σε περίπτωση που  οι αιτητές δεν επιβεβαιώσουν λήψη της επιστολής εντός 5 (πέντε) ημερών, η ημερομηνία λήψης θα θεωρείται η ημερομηνία ηλεκτρονικής αποστολής της επιστολής, ως περιγράφεται ανωτέρω.


	Ενότητα 7: Υποβολή και εξέταση ενστάσεων 
	(α) Εντός περιόδου  είκοσι μίας (21)  ημερολογιακών ημερών από την ημερομηνία λήψης της Επιστολής Έγκρισης / Απόρριψης, Αιτητής του οποίου απορρίφθηκε η Αίτηση και ο  οποίος διαφωνεί με την απόρριψη της Αίτησής του ή Αιτητής του οποίου εγκρίθηκε η Αίτηση και ο οποίος διαφωνεί με τη σειρά κατάταξής του στους Προκαταρκτικούς Καταλόγους Δικαιούχων ανά Κοινότητα, θα έχει το δικαίωμα να υποβάλει ένσταση η οποία θα πρέπει να είναι δεόντως αιτιολογημένη.  Η ένσταση θα υποβάλλεται στην οικεία Επαρχιακή Διοίκηση, η οποία και θα αναλαμβάνει όπως διαβιβάσει αυτήν (την ένσταση) μαζί με «Έκθεση Γεγονότων» στο Υπουργείο Εσωτερικών. 

(β) Οι ενστάσεις  θα εξετάζονται από Επιτροπή που θα αποτελείται από τον Γενικό Διευθυντή  του Υπουργείου Εσωτερικών ή εκπρόσωπό του, ως Πρόεδρο,  από τους Διευθυντές των  Τμημάτων Κτηματολογίου και Χωρομετρίας και των Υπηρεσιών Κοινωνικής Ευημερίας ή εκπροσώπους τους και από τον Έπαρχο της οικείας Επαρχιακής Διοίκησης ή εκπρόσωπό του  (στο εξής «η Επιτροπή Εξέτασης Ενστάσεων»). Νοείται ότι οι εκπρόσωποι των ανωτέρω αναφερομένων Τμημάτων (Τμήμα Κτηματολογίου και Χωρομετρίας και Υπηρεσίες Κοινωνικής Ευημερίας) και της οικείας Επαρχιακής Διοίκησης, δεν θα είναι οι ίδιοι με τους εκπροσώπους των Τμημάτων /  οικείας Επαρχιακής Διοίκησης που ήταν μέλη της Επιτροπής Εξέτασης Αιτήσεων. Σε περίπτωση ισοψηφίας, θα έχει νικώσα ψήφο ο Πρόεδρος της Επιτροπής Εξέτασης Ενστάσεων.

(γ) Στη συνεδρία της Επιτροπής Εξέτασης Ενστάσεων μπορεί να παρίσταται, κατόπιν σχετικής πρόσκλησης από την Επιτροπή Εξέτασης Ενστάσεων,   ο Πρόεδρος  του οικείου Κοινοτικού Συμβουλίου/ Αντιδήμαρχος Δημοτικού Διαμερίσματος για να δώσουν διευκρινίσεις αναφορικά με την ένσταση. Κατά τη λήψη των αποφάσεων παρίστανται μόνο τα μέλη της Επιτροπής Εξέτασης Ενστάσεων.

(δ)  Οι Αποφάσεις της Επιτροπής  Εξέτασης Ενστάσεων θα αποστέλλονται στους αιτητές που υπέβαλαν ένσταση (ταχυδρομικώς και ηλεκτρονικά μέσω της δηλωθείσας στην Αίτησή τους διεύθυνσης ηλεκτρονικού ταχυδρομείου) από την οικεία Επαρχιακή Διοίκηση.

(ε) Με την ολοκλήρωση εξέτασης των ενστάσεων και/ ή με την πάροδο άπρακτης, εκ μέρους των αιτητών, της προθεσμίας των είκοσι μίας  (21) ημερολογιακών ημερών για υποβολή αιτιολογημένης ένστασης ως προβλέπεται στην παρούσα Ενότητα 7 του Σχεδίου, θα καταρτίζονται από τον οικείο Έπαρχο κατάλογοι που θα περιλαμβάνουν τους Δικαιούχους και την τελική κατάταξή τους (στο εξής «οι Τελικοί Κατάλογοι Δικαιούχων ανά Κοινότητα»).  Οι «Τελικοί Κατάλογοι Δικαιούχων ανά Κοινότητα» θα γνωστοποιούνται  μέσω ηλεκτρονικής αποστολής τους στους αιτητές μέσω της δηλωθείσας στην Αίτησή τους διεύθυνσης ηλεκτρονικού ταχυδρομείου, τηρουμένων των προνοιών του περί της Προστασίας των Φυσικών Προσώπων Έναντι της Επεξεργασίας των Δεδομένων Προσωπικού Χαρακτήρα και της Ελεύθερης Κυκλοφορίας των Δεδομένων αυτών Νόμου του 2018, Ν.125(Ι)/2018, ως έχει τροποποιηθεί.


	Ενότητα 8: Διάθεση Οικοπέδων
	(α) Οικόπεδο θα παραχωρείται στους Δικαιούχους κατά σειρά προτεραιότητας, ως αυτή θα οριστεί  σύμφωνα με τις Ενότητες 10 και 11 του Σχεδίου και θα αποτυπώνεται στους Τελικούς Καταλόγους Δικαιούχων ανά Κοινότητα. 

(β) Οικόπεδα θα παραχωρούνται, κατά σειρά προτεραιότητας, σε τόσο αριθμό Δικαιούχων ανά Κοινότητα, όσος και ο αριθμός των Οικοπέδων ανά Κοινότητα, ανεξαρτήτως τού εάν ο αριθμός των εγκεκριμένων Δικαιούχων ανά Κοινότητα είναι μεγαλύτερος του αριθμού των Οικοπέδων. 

Σε περίπτωση που μετά την προτεραιοποίηση, σύμφωνα με την Ενότητα 11 του Σχεδίου, προκύπτουν Δικαιούχοι που ισοψηφούν θα διενεργείται κλήρωση ώστε να καταρτιστεί ο τελικός κατάλογος των δικαιούχων σε συνάρτηση με τον αριθμό των διαθέσιμων Οικοπέδων. 

Πρόσωπα τα οποία εγκρίθηκαν ως Δικαιούχοι και περιλήφθησαν στους Τελικούς Καταλόγους Δικαιούχων ανά Κοινότητα αλλά δεν έλαβαν Οικόπεδο, λόγω της σειράς κατάταξής τους σε συνάρτηση με τον αριθμό των διαθέσιμων Οικοπέδων στη συγκεκριμένη καθ’ έκαστη περίπτωση Κοινότητα, θα παραμένουν ως επιλαχόντες στους Τελικούς Καταλόγους Δικαιούχων ανά Κοινότητα μέχρι και την τελική διάθεση όλων των οικοπέδων της συγκεκριμένης διαδικασίας, σύμφωνα με τις Ενότητες 9 και 12.  Στην περίπτωση που Δικαιούχος δεν αποδεχθεί το οικόπεδο, δεν προσέλθει εντός της ορισθείσας προθεσμίας για υπογραφή της Συμφωνίας ή δεν καταβάλει εμπρόθεσμα την τιμή διάθεσης, το διαθέσιμο οικόπεδο θα παραχωρείται σε επιλαχόντα σύμφωνα με τη σειρά κατάταξης στον Τελικό Κατάλογο Δικαιούχων ανά Κοινότητα.  

Νοείται ότι ουδεμία υποχρέωση υπέχει το Υπουργείο για διαχωρισμό, για σκοπούς διάθεσης στους επιλαχόντες Δικαιούχους, επιπρόσθετων οικοπέδων και ουδεμία απαίτηση νομιμοποιούνται να εγείρουν οι επιλαχόντες Δικαιούχοι, εναντίον της Δημοκρατίας, διά τον λόγο ότι εγκρίθηκαν ως Δικαιούχοι αλλά δεν έλαβαν Οικόπεδο. 

(γ) Σε περίπτωση που τα οικόπεδα ανά Κοινότητα είναι περισσότερα του αριθμού εγκεκριμένων Δικαιούχων με αποτέλεσμα να μείνουν αδιάθετα οικόπεδα ανά Κοινότητα, αυτά θα μπορούν να διατεθούν μόνο:
i. κατόπιν δημοσίευσης νέας πρόσκλησης για υποβολή αιτήσεων για συμμετοχή στο παρόν Σχέδιο 

ή 

ii. κατόπιν κατάρτισης νέου Σχεδίου στο οποίο ως Δικαιούχοι συμμετοχής δύναται να οριστούν, αναλόγως σχετικής προς τούτο απόφασης του Υπουργικού Συμβουλίου, και πρόσωπα που διαμένουν σε οποιαδήποτε κοινότητα της συγκεκριμένης Επαρχίας στην οποία υπάρχουν αδιάθετα οικόπεδα. 

Η απόφαση σε σχέση με τα αμέσως πιο πάνω αναφερόμενα επαφίεται στη διακριτική ευχέρεια του Υπουργικού Συμβουλίου.  


	Ενότητα 9: Κατανομή Οικοπέδων σε εγκεκριμένους Δικαιούχους

	Η κατανομή των Οικοπέδων στους εγκεκριμένους Δικαιούχους, βάσει των Τελικών Καταλόγων Δικαιούχων ανά Κοινότητα, γίνεται με κλήρωση στην παρουσία τους. Προς το σκοπό τούτο, ο οικείος Έπαρχος αποστέλλει γραπτή ειδοποίηση στους εγκεκριμένους Δικαιούχους ηλεκτρονικά, μέσω της δηλωθείσας στην αίτησή τους διεύθυνσης ηλεκτρονικού ταχυδρομείου, μέσω της οποίας τούς γνωστοποιεί την ημερομηνία και ώρα διεξαγωγής της κλήρωσης, η οποία λαμβάνει χώρα στα γραφεία έκαστης Επαρχιακής Διοίκησης, και τούς καλεί όπως παραστούν σε αυτήν. Η κλήρωση διεξάγεται κανονικά ανεξαρτήτως της παρουσίας ή μη σε αυτήν των προσκληθέντων Δικαιούχων.

Ακολούθως ο οικείος Έπαρχος γνωστοποιεί γραπτώς σε όλους τους εγκεκριμένους Δικαιούχους τα στοιχεία του Οικοπέδου που τούς κληρώθηκε, καλώντας τους για υπογραφή της σχετικής Συμφωνίας, εντός συγκεκριμένης προθεσμίας, που θα καθορίζεται στη σχετική επιστολή γνωστοποίησης που θα  τους αποστέλλεται ταχυδρομικά και ηλεκτρονικά μέσω της δηλωθείσας στην αίτησή τους διεύθυνσης ηλεκτρονικού ταχυδρομείου, σύμφωνα με τα καθοριζόμενα στην Ενότητα 12.
  

	[bookmark: _Hlk236384870]Ενότητα 10: Κριτήρια Επιλεξιμότητας Δικαιούχων 
	Ως Δικαιούχοι καθορίζονται όσοι Κύπριοι πολίτες πληρούν σωρευτικά τα ακόλουθα κριτήρια:

Α: Οικογενειακή Κατάσταση: 
i. Οικογένειες, ήτοι  Ζεύγος προσώπων με Τέκνα.
ii. Ζεύγος προσώπων χωρίς Τέκνα. 
iii. Μονογονεϊκές οικογένειες.
«Ζεύγος» για σκοπούς του Σχεδίου σημαίνει άτομα που έχουν συνάψει γάμο σύμφωνα με τις πρόνοιες του περί Γάμου Νόμου Ν. 104 (Ι)/2003, ως τροποποιήθηκε, ή σύμφωνο συμβίωσης  σύμφωνα με τις πρόνοιες του περί Πολιτικής Συμβίωσης Νόμου Ν. 184 (Ι)/2015, ως τροποποιήθηκε. Στην περίπτωση που ο Αιτητής συνήψε γάμο ή σύμφωνο συμβίωσης εκτός της Κυπριακής Δημοκρατίας, θα πρέπει η τέλεση νόμιμου γάμου ή έγκυρου και/ή νόμιμου συμφώνου συμβίωσης να αποδεικνύεται με την προσκόμιση εγγράφων εκδοθέντων από τις αρμόδιες προς τούτο Αρχές του Κράτους στο οποίο τελέστηκε ο γάμος / συνήφθη το σύμφωνο συμβίωσης. 
«Τέκνα» για σκοπούς του Σχεδίου σημαίνει:
· εξαρτώμενα τέκνα, δηλαδή ανήλικα τέκνα μέχρι 18 ετών. 
· τέκνα που σπουδάζουν (μέχρι 23 ετών θήλυ και 25 ετών άρρενες) και επί τούτου θα προσκομίζεται Βεβαίωση Φοίτησης.
· εθνοφρουροί  και επί τούτου θα προσκομίζεται σχετική βεβαίωση από την Εθνική Φρουρά.
· ενήλικα Άτομα με Αναπηρίες οι οποίες εμποδίζουν τα άτομα αυτά από τού να διαβιούν ανεξάρτητα. Προκειμένου για την απόδειξη περί της αναπηρίας, θα προσκομίζονται σχετικές βεβαιώσεις, ήτοι αντίγραφο ευρωπαϊκής κάρτας αναπηρίας ή βεβαίωση από το Τμήμα Κοινωνικής Ενσωμάτωσης Ατόμων με Αναπηρία του Υφυπουργείου Κοινωνικής Πρόνοιας. 
«Μονογονεϊκή οικογένεια» για σκοπούς του Σχεδίου σημαίνει την οικογένεια στην οποία ένας γονέας οποιουδήποτε φύλου, χωρίς σύζυγο/συμβίο, διαβιεί με ένα τουλάχιστο τέκνο, που αποκτήθηκε είτε από γάμο είτε εκτός γάμου και που διαβιεί μόνος με το/ τα τέκνο/α λόγω του ότι είναι άγαμος γονέας, χήρος, διαζευγμένος ή διότι ένας από τους δύο γονείς έχει κηρυχθεί σε αφάνεια από το δικαστήριο.

Διευκρινίζεται ότι μονήρη άτομα δεν είναι Δικαιούχοι στο πλαίσιο του παρόντος Σχεδίου. 

B.  Κριτήριο Ηλικίας

Για να μπορεί κάποιος να θεωρηθεί ως Δικαιούχος θα πρέπει να μην έχει συμπληρώσει, κατά την υποβολή της αίτησής του, το 45ο έτος της ηλικίας του. Για σκοπούς απόδειξης της ηλικίας του Αιτητή θα πρέπει να προσκομίζεται η πολιτική ταυτότητα αυτού κατά την υποβολή της Αίτησης, αντίγραφο δε αυτής θα πρέπει να επισυνάπτεται επί της Αίτησης.

Γ. Κριτήριο Διαμονής 

Για να μπορεί να θεωρηθεί κάποιος ως Δικαιούχος στο πλαίσιο του παρόντος Σχεδίου, θα πρέπει να είναι μόνιμος κάτοικος Κοινότητας στα διοικητικά όρια της οποίας βρίσκονται τα Αδιάθετα Οικόπεδα /  θα  διαχωριστούν τα προς Διαχωρισμό Οικόπεδα ή μόνιμος κάτοικος κοινότητας τα όρια της οποία απέχουν απόσταση ίση ή μικρότερη των δεκαπέντε (15) χιλιομέτρων από τα όρια της Κοινότητας στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα.

Νοείται ότι στην έννοια μόνιμος κάτοικος Κοινότητας εμπίπτει και η περίπτωση του Απόδημου Εσωτερικού, ως ορίζεται στην Ενότητα 11.
Δ. Κριτήριο σχετικό με άλλη ακίνητη ιδιοκτησία

Για να μπορεί κάποιος να θεωρηθεί ως Δικαιούχος θα πρέπει:
Να μην έχει εγγεγραμμένη στο όνομά του περιλαμβανομένου του/της συζύγου/ συμβίου/ιας κατοικία (περιλαμβανόμενης και κατοικίας που ανεγέρθηκε σε οικόπεδο αυτοστέγασης, ήτοι σε οικόπεδο που παραχωρήθηκε από το Κράτος σε εκτοπισθέντες δυνάμει του περί Παροχής Στεγαστικής Βοήθειας σε Εκτοπισθέντες, Παθόντες και Άλλα Πρόσωπα Νόμου του 2005 - Ν. 46 (Ι)/2005, ως τροποποιήθηκε για ανέγερση της κατοικίας του), ή στο όνομά του ή των γονέων οποιουδήποτε από το Ζεύγος ή των Τέκνων του Ζεύγους, οικόπεδο ή τεμάχιο γης σε καθορισμένη Οικιστική Ζώνη ή σε περιοχή όπου επιτρέπεται η ανέγερση κατοικίας με βάση τις ισχύουσες κατά το χρόνο έγκρισης του Σχεδίου από το Υπουργικό Συμβούλιο, πρόνοιες του Σχεδίου Ανάπτυξης. 

Ε.  Κριτήριο μη αποξένωσης ακίνητης ιδιοκτησίας
Για να μπορεί κάποιος να θεωρηθεί ως Δικαιούχος θα πρέπει:
Να μην έχει αποξενώσει ο ίδιος και/ ή οι γονείς του και/ ή οι γονείς της συζύγου/ συμβίας του  οποιαδήποτε ακίνητη ιδιοκτησία, που θα μπορούσε να αξιοποιηθεί για οικιστικούς σκοπούς, σε περίοδο μικρότερη των τριών (3)  ετών από την υποβολή της αίτησης. 

Νοείται ότι ενόψει της πρόνοιας (γ) στην Ενότητα 5 του παρόντος Σχεδίου, με βάση την οποία:

«Στις περιπτώσεις υποβολής Αίτησης για σκοπούς διάθεσης Οικοπέδου σε α) Οικογένεια ή 
β) σε Ζεύγος χωρίς τέκνα, αυτή (η Αίτηση) θα πρέπει να υποβάλλεται από κοινού και να υπογράφεται ταυτόχρονα και από τα δύο πρόσωπα που αποτελούν το ζεύγος.  Η υπογραφή της Αίτησης από το ένα μόνο εκ των δύο προσώπων θα οδηγεί στην απόρριψη της Αίτησης»,

διευκρινίζεται ότι, η αναφορά σε «Δικαιούχο» στα προαναφερθέντα κριτήρια Δ και Ε αφορά και συμπεριλαμβάνει και τα δύο πρόσωπα που αποτελούν το Ζεύγος, και ως εκ τούτου τα κριτήρια περί μη ύπαρξης εγγεγραμμένης ιδιοκτησίας και τα κριτήρια περί μη αποξένωσης αφορά και τους δύο συζύγους/ συμβίους, έκαστο εξ αυτών ξεχωριστά. 
«Σύζυγοι» είναι πρόσωπα που συνήψαν, νόμιμα, πριν από την ημερομηνία υποβολής της Αίτησής τους για το Σχέδιο, γάμο, σύμφωνα με τις πρόνοιες του περί Γάμου Νόμο Ν. 104 (Ι)/2003, ως τροποποιήθηκε. 
«Συμβίοι» είναι πρόσωπα που συνήψαν,  πριν από την ημερομηνία υποβολής της Αίτησής τους για το Σχέδιο, νόμιμη πολιτική συμβίωση σύμφωνα με τις πρόνοιες του περί Πολιτικής Συμβίωσης Νόμου Ν. 184 (Ι)/2015, ως τροποποιήθηκε. 
Στ. Εισοδηματικά Κριτήρια

Για σκοπούς συμμετοχής στο παρόν Σχέδιο, το ετήσιο Οικογενειακό Ακαθάριστο Εισόδημα δεν πρέπει να υπερβαίνει τα ακόλουθα ποσά, ανάλογα με την περίπτωση:

Σύνθεση Οικογένειας					Εισοδηματικά Κριτήρια (€)

Ζεύγος  και Μονογονεϊκή
οικογένεια			                                      μέχρι 45.000
Οικογένεια 3 ατόμων					   μέχρι 50.000
Οικογένεια 4 ατόμων					   μέχρι 55.000
Οικογένεια 5 ατόμων και άνω		                           μέχρι 65.000

Οικογενειακό Ακαθάριστο Εισόδημα σημαίνει το ακαθάριστο εισόδημα μαζί με το 13ο, τον 14ο ή άλλο επιπρόσθετο μισθό όλων των μελών της οικογένειας, λαμβάνεται υπόψη επίσης το επίδομα υπερωριών εάν είναι επαναλαμβανόμενο, επίδομα διατροφής και άλλα επιδόματα από Δημόσια Ταμεία. Διευκρινίζεται ότι στο ακαθάριστο εισόδημα λαμβάνονται υπόψη όλα τα εισοδήματα, π.χ. μερίσματα και ενοίκια. Δεν λαμβάνονται υπόψη η φοιτητική χορηγία, επίδομα τέκνου, μειώσεις απολαβών, όποιες έκτακτες αφορολόγητες αποκοπές σε μισθωτό αιτητή και άλλα μη επαναλαμβανόμενα επιδόματα/ωφελήματα. Στην περίπτωση που συμπεριληφθούν ανήλικα ή ενήλικα τέκνα με αναπηρίες οι οποίες τους εμποδίζουν να διαβιούν ανεξάρτητα, δεν θα λαμβάνονται υπόψη στον υπολογισμό του οικογενειακού εισοδήματος τα οποιαδήποτε επιδόματα καταβάλλονται από Δημόσια Ταμεία για το εν λόγω παιδί/παιδιά λόγω της αναπηρίας του/τους. Λαμβάνονται υπόψη τα ακαθάριστα ετήσια εισοδήματα του έτους που προηγείται της ημερομηνίας υποβολής της αίτησης. 

Ενόψει της πρόνοιας (γ) στην Ενότητα 5 του παρόντος Σχεδίου, με βάση την οποία:

«Στις περιπτώσεις υποβολής Αίτησης για σκοπούς διάθεσης Οικοπέδου σε α) Οικογένεια ή β) σε Ζεύγος χωρίς τέκνα, αυτή (η Αίτηση) θα πρέπει να υποβάλλεται από κοινού και να υπογράφεται ταυτόχρονα και από τα δύο πρόσωπα που αποτελούν το ζεύγος.  Η υπογραφή της Αίτησης από το ένα μόνο εκ των δύο προσώπων θα οδηγεί στην απόρριψη της Αίτησης».

Διευκρινίζεται ότι, ως προς τα κριτήρια επιλεξιμότητας/ συμμετοχής στο Σχέδιο, ως αυτά ορίζονται στην παρούσα Ενότητα 10, ισχύουν τα εξής:

i. Κριτήριο Διαμονής: Είναι αρκετό να πληρείται από το ένα εκ των δύο προσώπων που αποτελούν το Ζεύγος, υπό την έννοια ότι είναι αναγκαίο όπως το ένα τουλάχιστον εκ των δύο προσώπων που αποτελούν το Ζεύγος κατάγεται από την Κοινότητα στην οποία βρίσκονται τα Αδιάθετα Οικόπεδα / θα διαχωριστούν τα προς Διαχωρισμό Οικόπεδα και/ ή είναι Εκτοπισθείς και/ή Απόδημος Εσωτερικού και/ ή είναι Επαναπατρισθείς και/ ή Κάτοικος γειτονικής κοινότητας εν τη εννοία του παρόντος Σχεδίου. 

ii. Ηλικιακό κριτήριο: πρέπει να πληρείται από ένα τουλάχιστον εκ των δύο προσώπων που αποτελούν το Ζεύγος.

iii. Κριτήριο σχετικό με άλλη ακίνητη ιδιοκτησία και μη αποξένωση ακίνητης ιδιοκτησίας: πρέπει να πληρείται ξεχωριστά από έκαστο εκ των δύο προσώπων που αποτελούν το Ζεύγος. 

iv. Κριτήριο κατοχής κυπριακής υπηκοότητας: πρέπει να πληρείται από τον ένα εκ των δύο προσώπων που αποτελούν το Ζεύγος.

Νοείται ότι το Εισοδηματικό Κριτήριο και το Κριτήριο της Οικογενειακής Κατάστασης αφορούν και εξετάζονται σε συνάρτηση και με τα δύο πρόσωπα που αποτελούν το Ζεύγος.

Διευκρινίζεται ότι, εκεί όπου ορίζεται ότι έκαστο συγκεκριμένο κριτήριο πρέπει να πληρείται και από τους δύο συζύγους/ συμβίους, θα πρέπει έκαστος εξ αυτών ξεχωριστά να προσκομίζει τα απαιτούμενα πιστοποιητικά που να αποδεικνύουν την πλήρωση του κριτηρίου. 


	Ενότητα 11: Κριτήρια Προτεραιοποίησης
	Όπως αναφέρθηκε στην Ενότητα 10 πιο πάνω, για να μπορεί να θεωρηθεί κάποιος ως Δικαιούχος στο πλαίσιο του παρόντος Σχεδίου, θα πρέπει να είναι μόνιμος κάτοικος Κοινότητας στα διοικητικά όρια της οποίας βρίσκονται τα Αδιάθετα Οικόπεδα /  θα  διαχωριστούν τα προς Διαχωρισμό Οικόπεδα ή μόνιμος κάτοικος κοινότητας που απέχει απόσταση ίση ή μικρότερη των 15 (δεκαπέντε) χιλιομέτρων από τα όρια της Κοινότητας στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα.

ΠΡΟΤΕΡΑΙΟΤΗΤΑ για σκοπούς παραχώρησης οικοπέδου θα δίδεται ανάλογα με τον
τόπο διαμονής του Αιτητή, κατά την ακόλουθη σειρά:

I.	Αυτόχθονας: Το φυσικό πρόσωπο το οποίο κατάγεται από την Κοινότητα, μεγάλωσε στην Κοινότητα και διαμένει διαχρονικά, μόνιμα και αδιάκοπα σε αυτήν, αποτελώντας μόνιμο κάτοικο αυτής. 

II.	Εκτοπισθείς: Εκτοπισμένος (κάτοχος προσφυγικής ταυτότητας) και ο οποίος διαμένει μόνιμα, διαχρονικά και αδιάκοπα στην Κοινότητα, αποτελώντας μόνιμο κάτοικο αυτής.

Νοείται ότι, σε σχέση με τα σημεία Ι και ΙΙ ανωτέρω, τυχόν διακοπή διαμονής στην Κοινότητα για λόγους που αφορούν: α) εκπλήρωση θητείας στην Εθνική Φρουρά, β) φοίτηση στην τριτοβάθμια εκπαίδευση για όσο χρόνο προβλέπεται ως χρόνος της διάρκειας σπουδών και γ) ιατρικό πρόβλημα για το οποίο απαιτήθηκε νοσηλεία, δεν θα θεωρείται ότι διακόπτει την μόνιμη διαμονή στην Κοινότητα, νοουμένου ότι προσκομίζονται κατά την υποβολή της Αίτησης οι απαιτούμενες βεβαιώσεις / πιστοποιητικά που αποδεικνύουν τη συνδρομή τέτοιων λόγων και οι οποίες βεβαιώσεις / πιστοποιητικά, ως καθορίζονται στο έντυπο της Αίτησης, συνημμένο «Παράρτημα 3».

III.	Απόδημος εσωτερικού: Το φυσικό πρόσωπο το οποίο έχει καταγωγή, τουλάχιστον από τον έναν γονέα, από την Κοινότητα στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα, και ο οποίος είχε τη μόνιμη διαμονή του στην εν λόγω Κοινότητα, αποχώρησε από αυτήν και εγκαταστάθηκε σε ελεγχόμενες από την Κυπριακή Δημοκρατία περιοχές και επιθυμεί να επιστρέψει στην Κοινότητα για σκοπούς μόνιμης διαμονής.

IV.	Επαναπατρισθείς/ Απόδημος εξωτερικού: Το φυσικό πρόσωπο το οποίο, μετά από τουλάχιστον δεκαετή μόνιμη συνεχή παραμονή στο εξωτερικό, που δεν αφορούσε φοίτηση στην τριτοβάθμια εκπαίδευση, έχει επιστρέψει και έχει εγκατασταθεί για μόνιμη και συνεχή διαμονή στην Κυπριακή Δημοκρατία στην Κοινότητα στην οποία επιθυμεί να αποκτήσει το Οικόπεδο, για  τουλάχιστον 3 (τρία) χρόνια από την ημερομηνία υποβολής της Αίτησής του για το Σχέδιο,

V.	Κάτοικος γειτονικής κοινότητας: Το φυσικό πρόσωπο που διαμένει μόνιμα σε Κοινότητα που απέχει απόσταση ίση ή μικρότερη των 15 (δεκαπέντε) χιλιομέτρων από τα όρια της Κοινότητας στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα. Νοείται ότι Αιτήσεις από πρόσωπα που διαμένουν σε απόσταση πέραν των 15 (δεκαπέντε) χιλιομέτρων από τα όρια της Κοινότητας στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα, ΘΑ ΑΠΟΡΡΙΠΤΟΝΤΑΙ.

Ο υπολογισμός της απόστασης των δεκαπέντε (15)  χιλιομέτρων από τα όρια της Κοινότητας θα γίνεται στη βάση μετρήσεων και στοιχείων του Τμήματος Κτηματολογίου και Χωρομετρίας.

Σε ό,τι αφορά τη σειρά προτεραιότητας μεταξύ κατοίκων γειτονικής κοινότητας, θα ακολουθείται κατ΄ αναλογίαν η σειρά προτεραιότητας ως ορίζεται ανωτέρω σε σχέση με τους κατοίκους της Κοινότητας στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα.

Για σκοπούς εξέτασης του τόπου διαμονής του Αιτητή θα πρέπει να αποδεικνύεται η διαμονή του στην Kοινότητα στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα ή σε κοινότητα που βρίσκεται σε απόσταση ίση ή μικρότερη των (15) δεκαπέντε χιλιομέτρων από την Κοινότητα στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα (αναλόγως της περίπτωσης, σύμφωνα με την Ενότητα 11 του Σχεδίου), κατά την ημερομηνία υποβολής της Αίτησης του Αιτητή.  Νοείται ότι στην περίπτωση του Απόδημου Εσωτερικού, η εν λόγω απαίτηση απόδειξης θα αφορά στην προηγούμενη μόνιμη διαμονή του στην Κοινότητα  στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα. 

Για σκοπούς απόδειξης της διαμονής του Αιτητή θα πρέπει, ταυτόχρονα με την υποβολή της Αίτησης, να υποβάλλονται τα εξής:
· Λογαριασμός της Αρχής Ηλεκτρισμού Κύπρου επ’ ονόματι του Δικαιούχου (σε περίπτωση Ζεύγους επ΄ ονόματι ενός εκ των προσώπων που αποτελούν το Ζεύγος) από τον οποίο να προκύπτει ότι το Ζεύγος διαμένει σε διεύθυνση εντός της Κοινότητας στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα ή σε κοινότητα που βρίσκεται σε απόσταση ίση ή μικρότερη των (15) δεκαπέντε χιλιομέτρων από την Κοινότητα στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα (αναλόγως της περίπτωσης). 
· Βεβαίωση από την Κοινότητα ότι ο Αιτητής διαβιεί σε διεύθυνση εντός της Κοινότητας στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα και για τα οποία θα υποβάλει Αίτηση ο Αιτητής, ή σε κοινότητα που βρίσκεται σε απόσταση ίση ή μικρότερη των 15 (δεκαπέντε) χιλιομέτρων από την Κοινότητα στην οποία βρίσκονται τα Αδιάθετα Οικόπεδα / θα διαχωριστούν τα Προς Διαχωρισμό Οικόπεδα (αναλόγως της περίπτωσης). Νοείται ότι κατ’ αναλογία στην περίπτωση Εσωτερικού Απόδημου θα πρέπει να υποβάλλεται αντίστοιχη Βεβαίωση από την Κοινότητα αναφορικά με την περίοδο προηγούμενης μόνιμης διαμονής του σε αυτή.

Σε περίπτωση κατά την οποία υπάρχουν Δικαιούχοι οι οποίοι ισοψηφούν στη βάση της σειράς προτεραιότητας που καθορίζεται με βάση τον τόπο διαμονής τους, οι αιτήσεις τους θα κατατάσσονται, για σκοπούς παραχώρησης σε αυτούς Οικοπέδων, με την ακόλουθη σειρά προτεραιότητας:
· Πολύτεκνες Οικογένειες, ήτοι οικογένειες με τέσσερα ή περισσότερα Τέκνα,
· Οικογένειες, μη Πολύτεκνες,
· Μονογονεϊκές Οικογένειες,
· Ζεύγη.

Μετά την οριστικοποίηση των καταλόγων, εάν εξακολουθεί να υφίσταται ισοψηφία και ο αριθμός των εγκεκριμένων Δικαιούχων ανά Κοινότητα είναι μεγαλύτερος του αριθμού των Οικοπέδων, τότε η κατανομή των οικοπέδων θα γίνεται με κλήρωση η οποία θα διενεργείται από τον οικείο Επάρχο.


	Ενότητα 12: Σύναψη Συμφωνίας 
	(α) Για την παραχώρηση Οικοπέδου σε Δικαιούχο  συνάπτεται η Συμφωνία που επισυνάπτεται στο παρόν Σχέδιο ως «Παράρτημα 4», μεταξύ της Κυπριακής Δημοκρατίας, μέσω του  οικείου Επάρχου, και των δύο συζύγων/συμβίων ή με τον μονογονιό (αναλόγως του τι ισχύει καθ’ έκαστη περίπτωση).

(β) Μετά την υπογραφή της Συμφωνίας και την πληρωμή της τιμής διάθεσης του Οικοπέδου από τον Δικαιούχο στην Κυπριακή Δημοκρατία, το Οικόπεδο θα μεταβιβάζεται και θα εκδίδεται τίτλος ιδιοκτησίας στο όνομα του Δικαιούχου. Νοείται ότι, σε όλες τις περιπτώσεις εξαιρουμένων των Μονογονεϊκών οικογενειών, το Οικόπεδο θα μεταβιβάζεται επ’ ονόματι και των δύο συζύγων/ συμβίων που αποτελούν το Ζεύγος. 


	Ενότητα 13: Αξία Οικοπέδου
	1. Η αξία των Αδιάθετων Οικοπέδων και η αξία των προς Διαχωρισμό Οικοπέδων, όπως και η τιμή διάθεσής τους αντίστοιχα, θα καθορίζεται από το Τμήμα Κτηματολογίου και Χωρομετρίας (ΤΚΧ), ήτοι,

(α)  Η αξία θα είναι η εκάστοτε αξία της τελευταίας Γενικής Εκτίμησης του οικοπέδου, όπως αυτή καθορίζεται από το Διευθυντή του ΤΚΧ, σύμφωνα με τις διατάξεις του περί Ακίνητης Ιδιοκτησίας (Διακατοχή, Εγγραφή και Εκτίμηση) Νόμου, Κεφ. 224, ως έχει τροποποιηθεί. Η αξία Γενικής Εκτίμησης μπορεί να ανακτηθεί μέσω της Πύλης του ΤΚΧ (DLS Portal).

(β)  Η τιμή διάθεσης του Αδιάθετου Οικοπέδου  και του προς Διαχωρισμό Οικοπέδου καθορίζεται σε ποσοστό 25% της αξίας γενικής εκτίμησης του Οικοπέδου που θα προκύψει μετά τον διαχωρισμό. Η τιμή διάθεσης του Αδιάθετου Οικοπέδου  και του προς Διαχωρισμό Οικοπέδου δεν περιλαμβάνει τα έξοδα για το συγκεκριμένο διαχωρισμό - έργα υποδομής, όπως δρόμοι, μεταφορά νερού και ηλεκτρικού ρεύματος, κ.λ.π.). 

     Στην περίπτωση αυτή που δεν εκδοθεί ξεχωριστός Τίτλος Ιδιοκτησίας του προς διάθεση οικοπέδου και δεν υπάρχει αξία Γενικής Εκτίμησης, τότε ο Διευθυντής ΤΚΧ θα προβαίνει σε ειδική εκτίμηση για καθορισμό της αξίας Γενικής Εκτίμησης του υπό διαχωρισμό οικοπέδου, ως αυτό να αποτελούσε εγγεγραμμένο οικόπεδο.

(γ) Στην αξία δεν θα συνυπολογίζεται το εμβαδόν που διατίθεται για δημόσιους ανοικτούς χώρους και δημόσιο οδικό δίκτυο.  


	Ενότητα 14: Μέγιστο εμβαδόν Οικοπέδου και κατοικίας
	 (α)  Το εμβαδόν των προς Διαχωρισμό Οικοπέδων θα κυμαίνεται από περίπου 325 τ.μ. μέχρι περίπου 371 τ.μ. Τα δε Αδιάθετα Οικόπεδα θα παραχωρηθούν ως έχουν ήδη κατασκευαστεί και υφίστανται επιτόπου.

 (β) Σε Οικόπεδα που παραχωρούνται με βάση το Σχέδιο δεν θα επιτρέπεται η ανέγερση κατοικίας με συνολικό δομήσιμο εμβαδόν μεγαλύτερο των 150 τ.μ. Για επιβεβαίωση του συνολικού δομήσιμου εμβαδού πρέπει να προσκομίζεται βεβαίωση από ιδιώτη μελετητή, όταν και εφόσον ολοκληρωθεί η κατοικία ως ορίζεται στη Συμφωνία Παραχώρησης Κρατικού Οικοπέδου.

(γ) Υπέρβαση του ανωτέρω ανωτάτου εμβαδού κατοικίας θα επιτρέπεται μόνο κατά 15 τ.μ. για κάθε επιπρόσθετο τέκνο πέραν των τεσσάρων, σε πολύτεκνες οικογένειες και σε περιπτώσεις ατόμων με αναπηρία που υποχρεώνει σε χρήση τροχοκαθίσματος.

(δ) Κάθε κατοικία που ανεγείρεται πρέπει να αποτελείται τουλάχιστον από (2) δύο υπνοδωμάτια, κουζίνα και αποχωρητήριο και να είναι σύμφωνη με την πολεοδομική άδεια και την άδεια οικοδομής που θα εξασφαλισθούν, με ευθύνη και έξοδα του Δικαιούχου, μέσω των αρμόδιων προς τούτο Υπηρεσιών, μετά την παραχώρηση σε αυτόν του Οικοπέδου στο πλαίσιο του παρόντος Σχεδίου. 


	Ενότητα 15: Όροι αποπληρωμής του Οικοπέδου

	Ο Δικαιούχος καταβάλλει την τιμή διάθεσης του Οικοπέδου, όπως αυτή προσδιορίζεται με βάση την Ενότητα 13 του Σχεδίου, ταυτόχρονα με την υπογραφή της Συμφωνίας που αναφέρεται στην Ενότητα 12 του Σχεδίου.


	Ενότητα 16: Δεσμεύσεις του Δικαιούχου και συνέπειες σε περίπτωση παραβίασης των όρων του Σχεδίου


	(α) Ο Δικαιούχος στον οποίο παραχωρείται Οικόπεδο με βάση το Σχέδιο έχει υποχρέωση να ολοκληρώσει την ανέγερση της κατοικίας μέσα σε περίοδο (3) τριών ετών από την υπογραφή της Συμφωνίας. Ως ολοκλήρωση της ανέγερσης της κατοικίας νοείται η ολοκλήρωση όλων των εργασιών και η σύνδεση της κατοικίας με το δίκτυο της Αρχής Ηλεκτρισμού Κύπρου. 

(β) Η οικεία Επαρχιακή Διοίκηση μπορεί να εγκρίνει παράταση της περιόδου για (1) ένα επιπρόσθετο έτος, εφόσον κρίνει ότι αυτό δικαιολογείται. 

(γ) Σε κάθε περίπτωση η περίοδος ανέγερσης και ολοκλήρωσης της ανέγερσης της κατοικίας δεν θα υπερβαίνει συνολικά τα (4) τέσσερα έτη, ακόμα και στην περίπτωση  που θα έχει εξασφαλισθεί η ανωτέρω παράταση από την οικεία Επαρχιακή Διοίκηση.

(δ) Σε περίπτωση κατά την οποία δεν υπάρξει συμμόρφωση με τις πρόνοιες της παρούσας Ενότητας ειδικά, αλλά και γενικά με οποιαδήποτε από τις πρόνοιες του Σχεδίου, ο Δικαιούχος υπέχει υποχρέωση όπως μεταβιβάσει το Οικόπεδο επ’ ονόματι της Δημοκρατίας, μόλις κληθεί να πράξει τούτο ή, διαζευκτικά, κατ’ επιλογήν της Δημοκρατίας, να καταβάλει στη Δημοκρατία το ποσό της αξίας γενικής εκτίμησης του Οικοπέδου, όπως καθορίζεται με βάση την Ενότητα 13, αφαιρουμένου από το ποσό αυτό, του ποσού που κατέβαλε δυνάμει της Ενότητας 13 του Σχεδίου. Νοείται ότι, σε περίπτωση επαναμεταβίβασης του Οικοπέδου επ’ ονόματι της Δημοκρατίας, τούτο θα πρέπει να επιστραφεί στη Δημοκρατία ελεύθερο εμπράγματων βαρών και επιβαρύνσεων και κενό. Σε περίπτωση κατά την οποία δεν είναι δυνατή η μεταβίβαση του Οικοπέδου επ’ ονόματι της Δημοκρατίας κενού και ελεύθερου εμπράγματων βαρών και επιβαρύνσεων, ο Δικαιούχος οφείλει να  καταβάλει στη Δημοκρατία   το ποσό της αξίας  γενικής εκτίμησης του Οικοπέδου, όπως καθορίζεται με βάση την Ενότητα 13, αφαιρουμένου από το ποσό αυτό, του ποσού που κατέβαλε δυνάμει της Ενότητας 13 του Σχεδίου. 

(ε) Απαγορεύεται η μεταβίβαση από τον Δικαιούχο προς οποιοδήποτε πρόσωπο του Οικοπέδου που θα τού παραχωρηθεί και μεταβιβασθεί / εγγραφεί επ’ ονόματί του, πριν την πάροδο 5 (πέντε) ετών από την ημερομηνία ολοκλήρωσης της κατοικίας που θα ανεγερθεί εντός του Οικοπέδου και νοουμένου ότι έχει εκδοθεί πιστοποιητικό τελικής έγκρισης. Ως ολοκλήρωση της ανέγερσης της Κατοικίας νοείται η ολοκλήρωση όλων των εργασιών και η σύνδεση της Κατοικίας με το δίκτυο της Αρχής Ηλεκτρισμού Κύπρου. Νοείται ότι, ακόμη και εάν έχει ολοκληρωθεί η ανέγερση της Κατοικίας, εάν δεν έχει εκδοθεί πιστοποιητικό τελικής έγκρισης, η παρούσα πρόνοια περί απαγόρευσης αποξένωσης της κατοχής και/ ή της ιδιοκτησίας του Οικοπέδου, περιλαμβανομένης της Κατοικίας, θα εξακολουθεί να ισχύει, μέχρι την έκδοση του εν λόγω πιστοποιητικού. Η ολοκλήρωση ανέγερσης της κατοικίας θα πρέπει να αποδεικνύεται με την προσκόμιση σχετικών προς τούτο βεβαιώσεων και/ ή πιστοποιητικών, συμπεριλαμβανομένων, μεταξύ άλλων, λογαριασμού της Αρχής Ηλεκτρισμού Κύπρου επ’ ονόματι του Δικαιούχου (σε περίπτωση Ζεύγους επ΄ ονόματι ενός εκ των προσώπων που αποτελούν το Ζεύγος), και σχετικής βεβαίωσης από την Κοινότητα στην οποία βρίσκεται καθ’ έκαστη περίπτωση το Οικόπεδο, ότι ο Δικαιούχος διαβιεί εντός της οικίας που έχει ανεγερθεί εντός του Οικοπέδου αδιάκοπα καθόλη την προβλεπόμενη υπό του Σχεδίου περίοδο. Σημειώνεται ότι σχετική επιφύλαξη / σημείωση ως προς την μη δυνατότητα μεταβίβασης θα αναγράφεται στον τίτλο ιδιοκτησίας που θα εκδίδεται επ’ ονόματι του Δικαιούχου, ως προνοείται στην αμέσως επόμενη Ενότητα 17. 

(στ) Δικαιούχος που λαμβάνει Οικόπεδο δυνάμει του παρόντος Σχεδίου δεν μπορεί να συμμετέχει και/ ή να λάβει οποιοδήποτε όφελος στα πλαίσια άλλου στεγαστικού σχεδίου του Κράτους  εξαιρουμένων των Α) Σχεδίων της Υπηρεσίας Μέριμνας και Αποκατάστασης Εκτοπισθέντων καθώς και του B) Στεγαστικού Σχεδίου Αναζωογόνησης Ορεινών, Ακριτικών και Μειονεκτικών Περιοχών, σε σχέση με επιλέξιμες Κοινότητες που εντάσσονται στη Γεωγραφική Περιοχή Γ «εξόχως ορεινές και εξόχως μικρές και απόμακρες περιοχές», ως εκάστοτε καθορίζεται στο εν λόγω Σχέδιο. Νοείται ότι, για να είναι επιτρεπτό για έναν Δικαιούχο να επωφεληθεί τόσο του παρόντος Σχεδίου όσο και του Στεγαστικού Σχεδίου Αναζωογόνησης Ορεινών, Ακριτικών και Μειονεκτικών Εξόχως Ορεινών Περιοχών (Γεωγραφική Περιοχή Γ «εξόχως ορεινές και εξόχως μικρές και απόμακρες περιοχές»), θα πρέπει ο εν λόγω Δικαιούχος να αιτηθεί για παραχώρηση σε αυτόν Οικοπέδου, δυνάμει του παρόντος Σχεδίου, σε Κοινότητα που εμπίπτει στη  Γεωγραφική Περιοχή Γ, ως αυτή ορίζεται στο εν λόγω Στεγαστικό Σχέδιο. 


	Ενότητα 17: Αποξένωση Οικοπέδου που παραχωρείται με βάση το Σχέδιο

	Κατά την έκδοση του τίτλου ιδιοκτησίας στο όνομα του Δικαιούχου, ως προνοείται και στην Ενότητα 16 του παρόντος Σχεδίου, θα  εγγράφεται περιορισμός ως προς την πώληση / αποξένωση με οποιονδήποτε τρόπο  του Οικοπέδου που θα παραχωρείται, καθόσο χρόνο δεν έχει ολοκληρωθεί η ανέγερση της κατοικίας και επιπρόσθετα για περίοδο 5 (πέντε) ετών μετά την ολοκλήρωση αυτής, και τηρουμένων όλων ανεξαίρετα των προνοιών του παρόντος Σχεδίου, συμπεριλαμβανομένων των προνοιών της Ενότητας 16. 


	Ενότητα 18: Οικειοθελής επιστροφή του Οικοπέδου από τον Δικαιούχο στο Κράτος 
	Σε περίπτωση που ο Δικαιούχος επιθυμεί να επαναμεταβιβάσει το Οικόπεδο επ’ ονόματι της Δημοκρατίας οικειοθελώς, το Οικόπεδο θα πρέπει να επιστρέφεται στη Δημοκρατία ελεύθερο εμπράγματων βαρών και επιβαρύνσεων και κενό, ήτοι χωρίς οποιεσδήποτε κατασκευές επί του εδάφους του. Σε τέτοια περίπτωση και νοουμένου ότι ο Δικαιούχος δηλώσει εγγράφως ότι  αποσύρει και/ ή παραιτείται οριστικά, αμετάκλητα, οικειοθελώς και ανεπιφύλακτα από οποιαδήποτε απαίτηση επί του Οικοπέδου, η Δημοκρατία θα καταβάλλει στον Δικαιούχο, άτοκα, το ποσό που αυτός είχε καταβάλει στη Δημοκρατία με την υπογραφή της Συμφωνίας. 


	Ενότητα 19: Τροποποίηση / Συμπλήρωση/ Αναστολή Εφαρμογής/ Κατάργηση του Σχεδίου 
	Το Υπουργείο Εσωτερικών δύναται οποτεδήποτε να συμπληρώνει και/ή να  τροποποιεί τους όρους και τις πρόνοιες του παρόντος Σχεδίου, ως αυτές περιλαμβάνονται στις Ενότητες του Σχεδίου και/ ή να αναστέλλει το παρόν Σχέδιο και/ή την εφαρμογή του και/ ή να προχωρήσει με την κατάργηση του Σχεδίου. 


	Ενότητα 20: Αδυναμία Συμμετοχής στο Σχέδιο 
	Ουδείς δύναται να κριθεί ως Δικαιούχος εάν:

1. Δεν πληροί σωρευτικά όλες ανεξαιρέτως τις υπό του Σχεδίου προβλεπόμενες προϋποθέσεις.

2. Δεν έχει συμπληρώσει και/ ή υποβάλει εμπρόθεσμα και κατά τον τρόπο που περιγράφεται στο Σχέδιο, όλα τα έντυπα και/ ή αιτήσεις και/ ή πιστοποιητικά που προβλέπονται δυνάμει του Σχεδίου.

3. Έχει λάβει στο παρελθόν οποιαδήποτε οικονομική ενίσχυση ή άλλο οικονομικό όφελος για στεγαστικούς σκοπούς στο πλαίσιο Κρατικού Στεγαστικού Σχεδίου. Από την πιο πάνω πρόνοια εξαιρούνται περιπτώσεις κατά τις οποίες ο αιτητής έλαβε αποκλειστικά επιδότηση ενοικίου ή επιδότηση επιτοκίου στεγαστικού δανείου. Στις περιπτώσεις ζεύγους, η πιο πάνω προϋπόθεση εφαρμόζεται και στους δύο συζύγους/συμβίους και, ως εκ τούτου, το ζεύγος δεν δύναται να κριθεί ως Δικαιούχος εάν οποιοσδήποτε από τους δύο έχει λάβει στο παρελθόν τέτοια στεγαστική ενίσχυση ή οικονομικό όφελος.

Διευκρινίζεται ότι με βάση την Ενότητα 16 - σημείο στ, στην περίπτωση Δικαιούχων που θα λάβουν οικόπεδο δυνάμει του εν λόγω Σχεδίου είναι δυνατή η παραχώρηση οικονομικής ενίσχυσης μία φορά από τα Σχέδια της Υπηρεσίας Μέριμνας και Αποκατάστασης Εκτοπισθέντων παγκύπρια ή από το Στεγαστικό Σχέδιο Αναζωογόνησης Ορεινών, Ακριτικών και Μειονεκτικών Περιοχών σε σχέση με επιλέξιμες Κοινότητες που εντάσσονται στη Γεωγραφική Περιοχή Γ «εξόχως ορεινές και εξόχως μικρές και απόμακρες περιοχές», ως εκάστοτε καθορίζεται στο εν λόγω Σχέδιο.


	Ενότητα 21: Ορισμοί
	Αδιάθετα Οικόπεδα: υφιστάμενα οικόπεδα τα προέκυψαν κατόπιν διαδικασίας διαχωρισμού, από την Κυπριακή Δημοκρατία, κρατικών τεμαχίων γης, ο δε διαχωρισμός αυτών ολοκληρώθηκε πριν την προκήρυξη του παρόντος Σχεδίου και τα προκύψαντα από τον διαχωρισμό οικόπεδα παρέμειναν αδιάθετα.

Αίτηση: η αίτηση που υποβάλλεται από πρόσωπο που ενδιαφέρεται να αποκτήσει Οικόπεδο μέσω του Σχεδίου.

Αιτητής: πρόσωπο ενδιαφερόμενο να αποκτήσει Οικόπεδο μέσω του Σχεδίου, το οποίο υποβάλλει σχετική προς τούτο Αίτηση, ως προνοείται στις Ενότητες 4 και 5 του Σχεδίου. Σημειώνεται ότι, η χρήση της λέξης «Αιτητής» περιλαμβάνει και τον πληθυντικό αριθμό, εκεί όπου τούτο απαιτείται με βάση τις πρόνοιες του Σχεδίου. 

Απόδημος Εσωτερικού: ως ορίζεται στην Ενότητα 11.ΙΙΙ του Σχεδίου

Αυτόχθονας: ως ορίζεται στην Ενότητα 11.Ι του Σχεδίου

Δικαιούχος:  Είναι ο Αιτητής του οποίου η Αίτηση για συμμετοχή στο Σχέδιο εγκρίθηκε και ως εκ τούτου αποφασίστηκε η συμπερίληψή του στους Τελικούς Καταλόγους Δικαιούχων. Σημειώνεται ότι, η χρήση της λέξης «Δικαιούχος» περιλαμβάνει και τον πληθυντικό αριθμό, εκεί όπου τούτο απαιτείται με βάση τις πρόνοιες του Σχεδίου.

Εκτοπισθείς:  ως ορίζεται στην Ενότητα 11.ΙΙ του Σχεδίου.

Επαναπατρισθείς / Απόδημος Εξωτερικού:  ως ορίζεται στην Ενότητα 11.IV του Σχεδίου.

Επιστολή Έγκρισης / Απόρριψης: η επιστολή που θα αποστέλλει ο οικείος Έπαρχος σε όσα πρόσωπα υπέβαλαν Αίτηση για συμμετοχή στο Σχέδιο και διά της οποίας θα τούς γνωστοποιεί την απόφαση της  Επιτροπής Εξέτασης Αιτήσεων αναφορικά με την έγκριση ή απόρριψη της αίτησής τους καθώς και, σε περίπτωση Αίτησης που εγκρίθηκε, τη σειρά κατάταξης έκαστου αιτητή στους Προκαταρκτικούς Καταλόγους Δικαιούχων ανά Κοινότητα. 

Επιτροπή Εξέτασης Αιτήσεων: Επιτροπή που θα αποτελείται από τον οικείο Έπαρχο ή  εκπρόσωπό του, ως Πρόεδρο, από τον Διευθυντή του Τμήματος Κτηματολογίου και Χωρομετρίας ή εκπρόσωπό του και από τον Διευθυντή των Υπηρεσιών Κοινωνικής Ευημερίας ή εκπρόσωπό του και η οποία θα εξετάζει τις αιτήσεις που θα υποβληθούν στο πλαίσιο του Σχεδίου και θα καταρτίσει τους Προκαταρκτικούς Καταλόγους Δικαιούχων ανά Κοινότητα.

Επιτροπή Εξέτασης Ενστάσεων: Επιτροπή αποτελούμενη από τον Γενικό Διευθυντή του Υπουργείου Εσωτερικών ή εκπρόσωπό του, ως Πρόεδρο,  από τους Διευθυντές των  Τμημάτων Κτηματολογίου και Χωρομετρίας και των Υπηρεσιών Κοινωνικής Ευημερίας ή εκπροσώπους τους και από τον Έπαρχο της οικείας Επαρχιακής Διοίκησης ή εκπρόσωπό του και η οποία θα εξετάζει και αποφασίζει επί των ενστάσεων που τυχόν θα υποβληθούν από αιτητές, ως προνοείται στην Ενότητα 7 του Σχεδίου. Νοείται ότι οι εκπρόσωποι των ανωτέρω αναφερομένων Τμημάτων (Τμήμα Κτηματολογίου και Χωρομετρίας και Υπηρεσίες Κοινωνικής Ευημερίας) και της οικείας Επαρχιακής Διοίκησης, δεν θα είναι οι ίδιοι με τους εκπροσώπους των Τμημάτων /  οικείας Επαρχιακής Διοίκησης που ήταν μέλη της Επιτροπής Εξέτασης Αιτήσεων. 

Ζεύγος: ως ορίζεται στην Ενότητα 10.Α του Σχεδίου.

Κάτοικος γειτονικής κοινότητας: ως ορίζεται στην Ενότητα 11.V του Σχεδίου.

Μονογονεϊκές οικογένειες:  ως ορίζεται στην Ενότητα 10.Α του Σχεδίου.

Οικογενειακό Ακαθάριστο Εισόδημα:  ως ορίζεται στην Ενότητα 10.Στ του Σχεδίου.

Οικόπεδα:  τα Αδιάθετα Οικόπεδα και τα προς Διαχωρισμό Οικόπεδα μαζί. 

Προκαταρκτικοί Κατάλογοι Δικαιούχων ανά Κοινότητα: ως ορίζονται στην Ενότητα 6 του Σχεδίου.

προς Διαχωρισμό Οικόπεδα: οικόπεδα που θα προκύψουν μετά το διαχωρισμό, από την Κυπριακή Δημοκρατία, κρατικών τεμαχίων γης και τα οποία (κρατικά τεμάχια γης) βρίσκονται σε Κοινότητες σε περιοχές της υπαίθρου και σε ορεινές, απομακρυσμένες και μειονεκτικές περιοχές, και οι οποίες Κοινότητες θα υποβάλουν σχετικό προς τούτο αίτημα, ήτοι αίτημα προς διαχωρισμό οικοπέδων εντός των ορίων τους, στο πλαίσιο του παρόντος Σχεδίου και στη βάση της παραγράφου αρ. 2  της  Ενότητας 2. 

Σύζυγοι: ως ορίζεται στην Ενότητα 10 του Σχεδίου.

Συμβίοι:  ως ορίζεται στην Ενότητα 10 του Σχεδίου.

Συμφωνία: η συμφωνία που θα υπογράφεται μεταξύ της Κυπριακής Δημοκρατίας και του Δικαιούχου, ως προνοείται στην Ενότητα 12 του Σχεδίου.

Σχέδιο: το παρόν Σχέδιο με τίτλο «Στεγαστικό Σχέδιο Διάθεσης Οικοπέδων σε Οικογένειες στη βάση Εισοδηματικών Κριτηρίων».

Τέκνα: ως ορίζεται στην Ενότητα 10.Α του Σχεδίου.

Τελικοί Κατάλογοι Δικαιούχων: ως ορίζονται στην Ενότητα 7 του Σχεδίου. 

Υπουργός: Σημαίνει τον Υπουργό Εσωτερικών.

Σημείωση 1: Εκτός εάν απαιτείται διαφορετική ερμηνεία, λέξεις που παραπέμπουν στον ενικό αριθμό περιλαμβάνουν και τον πληθυντικό και αντίστροφα.

Σημείωση 2: Η χρήση του αρσενικού γένους περιλαμβάνει και το θηλυκό και αντίστροφα.

Σημείωση 3: Οποιοιδήποτε ορισμοί δεν έχουν περιληφθεί στην παρούσα Ενότητα, έχουν την έννοια που τούς αποδίδεται στο κείμενο του Σχεδίου, όπως αποτυπώνεται στις Ενότητες αυτού. 


	Ενότητα 22: Παραρτήματα 
	Στο παρόν Σχέδιο επισυνάπτονται τα εξής Παραρτήματα:

Παράρτημα 1 – Κατάλογος Κοινοτήτων
 
Παράρτημα 2 – Έντυπο / Αίτηση από Κοινότητα / Δημοτικό Διαμέρισμα για Διαχωρισμό Οικοπέδων

Παράρτημα 3 – Έντυπο Αίτησης από δυνητικούς Δικαιούχους για παραχώρηση Οικοπέδου
 
Παράρτημα 4 – Συμφωνία Παραχώρησης Κρατικού Οικοπέδου

Όλα τα συνημμένα στο Σχέδιο Παραρτήματα αποτελούν αναπόσπαστο μέρος αυτού. 


	Ενότητα 23: Επιφύλαξη
	Η Κυπριακή Δημοκρατία ουδεμία ευθύνη φέρει και/ ή ουδεμία υποχρέωση θα υπέχει έναντι οποιουδήποτε Δικαιούχου ο οποίος εξαιτίας, είτε της μορφολογίας του εδάφους είτε του σχήματος είτε τυχόν υψομετρικών διαφορών στο Οικόπεδο, είτε άλλως πως, θα χρειαστεί να καταβάλει αυξημένο κόστος κατασκευής κατοικίας εντός αυτού.


	Ενότητα 24: Έναρξη ισχύος
	Το Σχέδιο τίθεται σε εφαρμογή από την ημερομηνία προκήρυξής τους στην επίσημη ιστοσελίδα του Υπουργείου Εσωτερικών, κατόπιν της έγκρισής του από το Υπουργικό Συμβούλιο.

